Mɛni Ji Mawu Matsɛ Yemi ɔ? Mɛni He Je Nɛ E Sa Kaa Waa Sɔle Konɛ E Ba a?\nKANE NGƐ Abbey Abui Acholi Alur Amerika Mumuihi A Gbi Amharic Angola Mumuihi A Gbi Arabic Argentina Mumuihi A Gbi Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bislama Bolivia Mumuihi A Gbi Boulou Bété Cambodian Chavacano Chichewa Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombia Mumuihi A Gbi Cuba Mumuihi A Gbi Damara Dangme Danish Douala Drehu Dusun Dutch Efik English Estonian Ewe Fante Fijian Fon French Futuna (East) Ga Gitonga Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hindi Hungarian Hunsrik Iban Ibinda Igbo India Mumuihi A Gbi Indonesian Irish Italian Italy Mumuihi A Gbi Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malay Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigeria Pidgin Norwegian Nyakyusa-Ngonde Nyaneka Nyungwe Nzema Okpe Oromo Otetela Pidgin (Cameroon) Ponapean Portugal Mumuihi A Gbi Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Réunion Creole Samoan Sangir Sango Sena Sepedi Sesotho (South Africa) Setswana Seychelles Creole Sidama Silozi Sinhala Spain Mumuihi A Gbi Spania Sranantongo Sunda Swahili Swati Swedish Tahitian Tajiki Talian Tamil Tandroy Tankarana Thai Thai Mumuihi A Gbi Tigrinya Tiv Tongan Tshiluba Tshwa Tsonga Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wichi Wolaita Yacouba Zande Zulu\n1. Mɛni sɔlemi nɛ́ nihi le saminya he wa ma susu piɔ?\nNIMLI ayɔhi abɔ le sɔlemi nɛ a tsɛɛ ke Wa Tsɛ Nɛ Ngɛ Hiɔwe ɔ, aloo Nyɔmtsɛ ɔ Sɔlemi ɔ saminya. Yesu ngɔ jamɛ a sɔlemi ɔ kɛ tsɔɔ e kaseli ɔmɛ bɔ nɛ a sɔleɔ ha. Mɛni e sɔle kɛ bi? Nɛ mɛni he je nɛ jamɛ a sɔlemi ɔ he hia wɔ mwɔnɛ ɔ?\n2. Mɛni níhi etɛ nɛ a he hia lɛ Yesu tsɔɔ kaa e sa nɛ waa sɔle kɛ bi?\n2 Yesu de ke: “Lɔ ɔ he ɔ, nyɛɛ sɔle kaa kikɛ nɛ ɔ: ‘Wa Tsɛ nɛ ngɛ hiɔwe; O biɛ ɔ he nɛ tsɔ. O Matsɛ yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.’” (Kane Mateo 6:9-13.) Mɛni he je nɛ Yesu tsɔɔ kaa e sa nɛ waa sɔle kɛ bi ní etɛ nɛ ɔmɛ ɔ?—Hyɛ Nyagbe Ningma 20.\n3. Mɛni e he hia nɛ waa le ngɛ Mawu Matsɛ Yemi ɔ he?\n3 Wa ba le kaa Mawu biɛ ji Yehowa. Nɛ wa susu Mawu yi mi nɛ e to ngɛ adesahi kɛ zugba a he ɔ hu he. Se mɛni Yesu ngɛ tsɔɔe benɛ e de ke: “O Matsɛ yemi ɔ nɛ ba” a? Wa ma susu nɔ́ nɛ Mawu Matsɛ Yemi ɔ ji, nɔ́ nɛ Matsɛ Yemi ɔ ma ba pee, kɛ bɔ nɛ Matsɛ Yemi ɔ ma plɛ kɛ ha nɛ Mawu biɛ ɔ he ma tsɔ ha a he.\n4. Mɛni ji Mawu Matsɛ Yemi ɔ, nɛ mɛnɔ ji e nya Matsɛ?\n4 Yehowa to nɔ yemi ko sisi ngɛ hiɔwe nɛ e hla Yesu kaa jamɛ a nɔ yemi ɔ nya Matsɛ. Baiblo ɔ tsɛɛ nɔ yemi nɛ ɔ ke Mawu Matsɛ Yemi. Yesu ji “matsɛmɛ a matsɛ, kɛ nyɔmtsɛmɛ tsuo a nyɔmtsɛ.” (1 Timoteo 6:15) Yesu ma nyɛ maa pee ní kpakpahi fuu pe adesa nɔ yeli tsuo. Ke a bla he wami nɛ adesa nɔ yeli tsuo ngɛ ɔ, e sui he wami nɛ Yesu ngɛ ɔ.\n5. Jije Mawu nɔ yemi ɔ maa hi kɛ ye nɔ? Mɛni nɔ e maa ye?\n5 Benɛ a tle Yesu si ligbi 40 se ɔ, e kpale kɛ ho hiɔwe ya. Pee se ɔ, Yehowa wo lɛ Matsɛ ngɛ Matsɛ Yemi ɔ nya. (Bɔfo Ɔmɛ A Ní Tsumi 2:33) Mawu nɔ yemi ɔ maa hi hiɔwe kɛ ye zugba a tsuo nɔ. (Kpojemi 11:15) Enɛ ɔ he je nɛ Baiblo ɔ tsɛɛ Mawu Matsɛ Yemi ɔ ke “hiɔwe matsɛ yemi” ɔ nɛ.—Mateo 3:2.\n6, 7. Mɛni ha Yesu hi pe adesa matsɛmɛ tsuo ɔ?\n6 Baiblo ɔ tsɔɔ kaa Yesu nɔ kuɔ pe adesa matsɛmɛ tsuo, ejakaa lɛ pɛ nɛ e “be gboe gblegbleegble.” (1 Timoteo 6:16) Nyagbenyagbe ɔ, adesa nɔ yeli tsuo ma gbo, se Yesu lɛɛ e be gboe gblegbleegble. Ní kpakpahi nɛ Yesu maa pee kɛ ha wɔ ɔ maa hi si kɛ ya neneene.\n7 Baiblo ɔ gba kɛ fɔ si kaa Yesu maa pee Matsɛ nɛ yeɔ dami sane nɛ e mi mi sãa lɛ ngɛ nihi a he. Baiblo ɔ de ke: ‘Yehowa mumi ɔ maa ba e nɔ. E ma ha lɛ sane se kɔmi, nile, kɛ ga nɛ e kɛ maa ye e ma a nɔ. E maa le Yehowa suɔmi nya ní, nɛ e maa bu lɛ. E maa ye Yehowa gbeye. Pi nɔ́ nɛ e hɛngmɛ na, loo e tue nu ɔ nɛ e kɛ maa kojo. Se e kɛ dami sane yemi maa kojo ohiatsɛmɛ, nɛ e maa bu nihi nɛ a ní ngɛ mɔbɔ ɔ a he.’ (Yesaya 11:2-4) Anɛ pi matsɛ ko kaa kikɛ nɛ ɔ nɛ o ngɛ hlae ɔ lo?\n8. Kɛ wa plɛ kɛ le kaa pi Yesu pɛ nɛ maa ye matsɛ kɛɛ?\n8 Mawu hla adesa komɛ konɛ a kɛ Yesu nɛ ye matsɛ ngɛ hiɔwe nɔ yemi ɔ nya. Kaa nɔ hyɛmi nɔ́ ɔ, bɔfo Paulo de Timoteo ke: “Ke wa mia wa hɛ mi ngɛ nɔ́ nami mi ɔ, waa kɛ lɛ maa ye matsɛ hulɔ.” (2 Timoteo 2:12) Nimli enyɛmɛ nɛ a maa piɛɛ Yesu he kɛ ye matsɛ ɔ?\n9. Nimli enyɛmɛ maa piɛɛ Yesu he kɛ ye matsɛ? Mɛni be nɛ Mawu bɔni mɛ hlami?\n9 Kaa bɔ nɛ wa kase ngɛ Yi 7 ɔ mi ɔ, bɔfo Yohane na nina ko. Ngɛ jamɛ a nina a mi ɔ, e na Matsɛ Yesu kɛ matsɛmɛ kpahi 144,000 ngɛ hiɔwe. Mɛnɔmɛ ji nimli 144,000 ɔmɛ ɔ? Yohane tsɔɔ nya kaa ‘a ngma Yesu, kɛ e Tsɛ ɔ tsuo a biɛ ngɛ nimli nɛ ɔmɛ a ti nɔ tsuaa nɔ hɛ nya.’ Yohane de hu ke: ‘He tsuaa he nɛ To bi ɔ [nɛ ji, Yesu] yaa a, a kɛ lɛ yaa. Nimli nɛ ɔmɛ ji nihi nɛ a he mɛ kɛ je nimli a kpɛti.’ (Kane Kpojemi 14:1, 4.) Nimli 144,000 ɔmɛ ji Kristofohi anɔkualetsɛmɛ nɛ Mawu hla mɛ konɛ a piɛɛ Yesu he kɛ ‘ye zugba a nɔ.’ Ke a gbo ɔ, a tleɔ mɛ si kɛ yaa hiɔwe. (Kpojemi 5:10) Kɛ je Yesu bɔfo ɔmɛ a be ɔ mi nɛ Yehowa bɔni Kristofohi anɔkualetsɛmɛ 144,000 nɛ a maa ye nɔ kaa matsɛmɛ ɔ hlami.\n10. Mɛni he je nɛ hlami nɛ Yehowa hla Yesu kɛ nimli 144,000 ɔmɛ konɛ a ye adesahi a nɔ ɔ tsɔɔ kaa Yehowa suɔ wɔ ɔ?\n10 Yehowa susuɔ wa he wawɛɛ nitsɛ, enɛ ɔ he je nɛ e to blɔ nya kaa adesahi nɛ piɛɛ Yesu he kɛ ye matsɛ ɔ nɛ. Yesu maa pee nɔ yelɔ kpakpa, ejakaa e nuɔ wɔ sisi. E ba pee adesa hyɛ, nɛ e le haomihi nɛ adesahi kɛ kpeɔ. Paulo tsɔɔ kaa Yesu mi mi sãa lɛ ngɛ wa he, nɛ e ma nyɛ maa “nu wa gbɔjɔmi ɔmɛ a he ha wɔ.” “Abosiami ka lɛ ngɛ blɔ tsuaa blɔ nɔ kaa wɔ nɔuu.” (Hebri Bi 4:15; 5:8) Nimli 144,000 ɔmɛ hu le níhi nɛ adesahi kɛ kpeɔ. A hi si hyɛ kaa nihi nɛ a yi mluku, nɛ a na nɔ́ ngɛ hiɔ dɛ mi. Enɛ ɔ he ɔ, wa ma nyɛ ma ná nɔ mi mami kaa Yesu kɛ nimli 144,000 ɔmɛ maa nu wɔ sisi, nɛ a maa le níhi nɛ gbaa wa nya hulɔ.\n11. Mɛni he je nɛ Yesu tsɔɔ e kaseli ɔmɛ kaa a sɔle konɛ a pee Mawu suɔmi nya ní ngɛ hiɔwe ɔ?\n11 Yesu tsɔɔ e kaseli ɔmɛ kaa a sɔle kaa a pee Mawu suɔmi nya ní ngɛ hiɔwe. Mɛni he je? Wa kase ngɛ Yi 3 ɔ mi kaa Satan Abosiami tsɔ Yehowa hɛ mi atua. Benɛ Satan tsɔ atua a se ɔ, Yehowa ngmɛ blɔ nɛ Satan kɛ bɔfohi nɛ a yi anɔkuale, aloo daimoniohi hi hiɔwe be saii. Enɛ ɔ he ɔ, jamɛ a be ɔ mi ɔ, tsa pi nihi nɛ a ngɛ hiɔwe ɔ tsuo nɛ a ngɛ Mawu suɔmi nya ní pee. Ngɛ Yi 10 mi ɔ, wa maa kase Satan kɛ daimonio ɔmɛ a he ní fuu.\n12. Mɛni níhi enyɔ nɛ a he hia nɛ Kpojemi 12:10 tsɔɔ kaa e maa ya nɔ?\n12 Baiblo ɔ tsɔɔ kaa ke a wo Yesu Matsɛ ngɛ Mawu Matsɛ Yemi ɔ nya pɛ ɔ, e maa hia ta kɛ wo Satan. (Kane Kpojemi 12:7-10.) Kuku 10 tu ní enyɔ komɛ nɛ a he hia nɛ maa ya nɔ ɔ he munyu. Kekleekle ɔ, Mawu Matsɛ Yemi ɔ maa je nɔ yemi sisi be mi nɛ a maa wo Yesu Kristo Matsɛ ɔ. Nɛ nɔ́ nɛ ji enyɔ ɔ, a ma sake Satan kɛ je hiɔwe ba fɔ zugba a nɔ. Pee se ɔ, wa maa na kaa ní enyɔ nɛ ɔmɛ tsuo ya nɔ momo.\n13. Mɛni ba ngɛ hiɔwe benɛ a fie Satan kɛ je lejɛ ɔ?\n13 Baiblo ɔ tsɔɔ kaa benɛ a fie Satan kɛ e daimonio ɔmɛ kɛ je hiɔwe ɔ, hiɔwe bɔfohi anɔkualetsɛmɛ ɔmɛ a bua jɔ wawɛɛ nitsɛ. Wa kaneɔ ke: “Nyɛ nihi tsuo nɛ nyɛ ngɛ hiɔwe ɔ, nyɛ bua nɛ jɔ!” (Kpojemi 12:12) Amlɔ nɛ ɔ, tue mi jɔmi kɛ kake peemi nitsɛnitsɛ ngɛ hiɔwe, ejakaa nɔ fɛɛ nɔ nɛ ngɛ lejɛ ɔ peeɔ Mawu suɔmi nya ní.\nKɛ je benɛ a sake Satan kɛ e daimonio ɔmɛ kɛ je hiɔwe ba fɔ zugba a nɔ ɔ, haomihi fuu nɛ waa kɛ ngɛ kpee. E be kɛe nɛ haomi nɛ ɔmɛ a se maa po\n14. Mɛni ba benɛ a sake Satan kɛ je hiɔwe ba fɔ zugba a nɔ ɔ?\n14 Se bua jɔmi be zugba a nɔ. Haomi nguanguahi baa nihi a nɔ, ejakaa “Abosiami kple si kɛ ba,” nɛ e “mi mi fu wawɛɛ, ejakaa e le kaa be bɔɔ kɛkɛ nɛ piɛ ha lɛ.” (Kpojemi 12:12) Satan gli wawɛɛ nitsɛ. A fie lɛ kɛ je hiɔwe, nɛ e le kaa e be kɛe kulaa nɛ a ma kpata e hɛ mi. E ngɛ mɔde bɔe wawɛɛ kaa e kɛ amanehlu maa ba wa nɔ ngɛ zugba a nɔ.\n15 Se Mawu yi mi nɛ e to ngɛ zugba a he ɔ tsakee we. Loloolo ɔ, e suɔ kaa adesahi nɛ́ a ye mluku konɛ a hi paradeiso mi ngɛ zugba a nɔ kɛ ya neneene. (La 37:29) Mɛni blɔ nɔ Mawu Matsɛ Yemi ɔ maa gu kɛ tsu enɛ ɔ he ní?\n16, 17. Mɛni Daniel 2:44 ɔ tsɔɔ wɔ ngɛ Mawu Matsɛ Yemi ɔ he?\n16 A gba kɛ fɔ si ngɛ Daniel 2:44 ɔ ke: “Matsɛmɛ nɛ ɔmɛ a yi nɔ ɔ, Mawu nɛ ngɛ hiɔwe ɔ maa to matsɛ yemi ko sisi, nɛ e se be poe gblegbleegble. Matsɛ yemi nɛ ɔ, nɔ ko nɔ ko be nyɛe maa ye e nɔ; e ma kpata matsɛ yemi kpa amɛ tsuo a hɛ mi, nɛ e maa hi si kɛ maa ya neneene.” Mɛni gbami nɛ ɔ tsɔɔ wɔ ngɛ Mawu Matsɛ Yemi ɔ he?\n17 Kekleekle ɔ, e ha nɛ wa le kaa Mawu Matsɛ Yemi ɔ ma bɔni nɔ yemi ngɛ “matsɛmɛ nɛ ɔmɛ a yi nɔ.” Enɛ ɔ tsɔɔ kaa benɛ Matsɛ Yemi ɔ maa je nɔ yemi sisi ɔ, nɔ yemi kpahi maa hi zugba a nɔ. Nɔ́ nɛ ji enyɔ ɔ, e ha nɛ wa le kaa Mawu Matsɛ Yemi ɔ maa hi si kɛ maa ya neneene. Nɔ yemi kpa ko be Matsɛ Yemi ɔ hɛ mi kpatae gblegbleegble. Nɛ nɔ́ nɛ ji etɛ ɔ, ta maa te si ngɛ Mawu Matsɛ Yemi ɔ kɛ je nɛ ɔ mi nɔ yemi ɔmɛ a kpɛti. Mawu Matsɛ Yemi ɔ maa ye kunimi, nɛ lɔ ɔ pɛ nɛ maa ye zugba a tsuo nɔ. Kɛkɛ ɔ, adesahi ma ná nɔ yemi nɛ hi pe kulaa.\n18. Kɛ a tsɛɛ ta nɛ Mawu Matsɛ Yemi ɔ kɛ je nɛ ɔ mi nɔ yemi ɔmɛ maa hwu ɔ ha kɛɛ?\n18 Mɛni blɔ nɔ Mawu Matsɛ Yemi ɔ maa gu kɛ ye zugba a tsuo nɔ? Loko a maa hwu nyagbe ta a nɛ a tsɛɛ ke Harmagedon ɔ, daimonio ɔmɛ ma ya sisi ‘je nɛ ɔ mi matsɛmɛ ɔmɛ tsuo, konɛ a ya bua a nya kɛ ha ta nɛ maa ba ligbi ngua a nɛ Mawu Ope ɔ maa kojo je ɔ.’ Ngɛ anɔkuale mi ɔ, adesa nɔ yemihi maa hwu kɛ si Mawu Matsɛ Yemi ɔ.—Kpojemi 16:14, 16; hyɛ Nyagbe Ningma 10.\n19, 20. Mɛni he je nɛ e he hia kaa Mawu Matsɛ Yemi ɔ nɛ ba ye zugba a nɔ ɔ?\n19 Mɛni he je nɛ wa hia Mawu Matsɛ Yemi ɔ? Ke e hí kulaa a, ngɛ yi mi tomi etɛ komɛ a he je. Kekleekle ɔ, yayami peeli ji wɔ, enɛ ɔ he ɔ, wa nuu hiɔ nɛ wa gboɔ. Se Baiblo ɔ tsɔɔ kaa ngɛ Mawu Matsɛ Yemi ɔ sisi ɔ, wa maa hi si kɛ maa ya neneene. Ngɛ anɔkuale mi ɔ, Yohane 3:16 de ke: “Mawu suɔ je ɔ saminya, nɛ e ngɔ e Bi kake ɔ ngɔ ha, konɛ nɔ tsuaa nɔ nɛ heɔ lɛ yeɔ ɔ, e hɛ mi ko kpata, se mohu e ná neneene wami.”\n20 Yi mi tomi enyɔne he je nɛ wa hia Mawu Matsɛ Yemi ɔ ji kaa nimli yayamihi bɔle wɔ kɛ kpe. Nihi fuu yeɔ lakpa, a sisiɔ nɔ, nɛ a je mi bami hu puɛ. Wa be nyɛe ma je jamɛatsɛmɛ ɔmɛ ngɛ je ɔ mi, se Mawu maa pee jã. E ma kpata nihi nɛ a yaa nɔ nɛ a peeɔ ní yayamihi ɔ a hɛ mi ngɛ Harmagedon ta a mi. (Kane La 37:10.) Yi mi tomi etɛne he je nɛ wa hia Mawu Matsɛ Yemi ɔ ji kaa adesa nɔ yemihi nyɛ we nɔ́ ko peemi ha wɔ, a yi mi wa, nɛ a fiaa wɔ ojo. A sume kaa a maa ye bua nihi konɛ a bu Mawu tue. Baiblo ɔ tsɔɔ kaa adesahi “ngɔɔ blɔ nya nɛ a ná a kɛ yeɔ a nyɛmimɛ awi.”—Fiɛlɔ 8:9.\n21. Mɛni blɔ nɔ Matsɛ Yemi ɔ maa gu kɛ hyɛ konɛ a pee Mawu suɔmi nya ní ngɛ zugba a nɔ?\n21 Ke a hwu Harmagedon ta a ta a, Mawu Matsɛ Yemi ɔ maa hyɛ konɛ a pee Mawu suɔmi nya ní ngɛ zugba a nɔ. Kaa nɔ hyɛmi nɔ́ ɔ, e ma je Satan kɛ e daimonio ɔmɛ kɛ je je ɔ mi. (Kpojemi 20:1-3) Nyagbenyagbe ɔ, e maa po hiɔ kɛ gbenɔ se. Kpɔmi nɔ́ ɔ he je ɔ, adesahi anɔkualetsɛmɛ tsuo ma nyɛ maa hi si kɛ ya neneene ngɛ Paradeiso mi. (Kpojemi 22:1-3) Matsɛ Yemi ɔ ma ha Mawu biɛ ɔ he ma tsɔ. Mɛni enɛ ɔ tsɔɔ? E tsɔɔ kaa ke Mawu Matsɛ Yemi ɔ ngɛ zugba a nɔ yee ɔ, adesahi tsuo maa wo Yehowa biɛ ɔ hɛ mi nyami.—Hyɛ Nyagbe Ningma 21.\nMƐNI BE A WO YESU MATSƐ Ɔ?\n22. Mɛni ha nɛ wa le kaa a wui Yesu Matsɛ benɛ e ngɛ zugba a nɔ, aloo benɛ a tle lɛ si pɛ ɔ?\n22 Yesu tsɔɔ e kaseli ɔmɛ kaa a sɔle ke: “O Matsɛ yemi ɔ nɛ ba.” Enɛ ɔ tsɔɔ heii kaa Mawu nɔ yemi ɔ bɛ ngɛ jamɛ a be ɔ mi. Kekleekle ɔ, Yehowa maa to e nɔ yemi ɔ sisi, nɛ e maa wo Yesu Matsɛ ngɛ nya. Anɛ a wo Yesu Matsɛ benɛ e ho hiɔwe ya pɛ ɔ lo? Dɛbi, e mlɛ kɛ ya si be ko. Benɛ a tle Yesu si ɔ, pee se ɔ, Petro kɛ Paulo tsuo ha nɛ munyu nɛ ɔ mi tɛ̃. A tsɔɔ kaa gbami nɛ ngɛ La 110:1 ɔ kɔ Yesu he. Yehowa de ngɛ jamɛ a gbami ɔ mi ke: ‘Hii si ngɛ ye hiɔ nɔ kɛ yaa si be nɛ ma ngɔ o he nyɛli ɔmɛ kɛ pee nɔ́ nɛ o kɛ o nane maa nɔ.’ (Bɔfo Ɔmɛ A Ní Tsumi 2:32-35; Hebri Bi 10:12, 13) Yesu mlɛ kɛ ya si mɛni be loko Yehowa wo lɛ Matsɛ?\nMawu Matsɛ Yemi ɔ maa hyɛ konɛ a pee Mawu suɔmi nya ní ngɛ zugba a nɔ\n23. (a) Mɛni be nɛ a wo Yesu Matsɛ ngɛ Mawu nɔ yemi ɔ nya? (b) Mɛni wa maa kase ngɛ yi nɛ nyɛɛ se ɔ mi?\n23 Loko e maa su jeha 1914 ɔ mi ɔ, Kristofohi anɔkualetsɛmɛ komɛ le kaa jeha 1914 ɔ maa pee jeha klɛdɛɛ ko. A tsɔɔ kaa Baiblo gbami ko maa ba mi ngɛ jamɛ a jeha a mi. Níhi nɛ bɔni nɔ yami kɛ je jeha 1914 ɔ mi kɛ ma nɛ ɔ tsɔɔ kaa nɔ́ nɛ a de ɔ da. A wo Yesu Matsɛ ngɛ jamɛ a jeha a mi. (La 110:2) Lɔ ɔ se ɔ, e kɛ we nɛ e sake Satan ba fɔ zugba a nɔ. Amlɔ nɛ ɔ, ‘be bɔɔ kɛkɛ nɛ piɛ ha Satan.’ (Kpojemi 12:12) Ngɛ yi nɛ nyɛɛ se ɔ mi ɔ, wa maa na níhi fuu nɛ tsɔɔ kaa jamɛ a be bɔɔ ɔ mi wa ngɛ ɔ nɛ. Jehanɛ hu ɔ, wa maa na kaa e piɛ bɔɔ pɛ nɛ Mawu Matsɛ Yemi ɔ maa hyɛ konɛ a pee Mawu suɔmi nya ní ngɛ zugba a nɔ.—Hyɛ Nyagbe Ningma 22.\nANƆKUALE 1: MAWU MATSƐ YEMI Ɔ JI NƆ YEMI NITSƐNITSƐ\n“O Matsɛ yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.”—Mateo 6:9-13\nMawu Matsɛ Yemi ɔ, aloo e nɔ yemi ɔ maa hi hiɔwe kɛ ye zugba a tsuo nɔ.\nYesu ji Mawu Matsɛ Yemi ɔ nya Matsɛ.\nKpojemi 14:1, 4\nNimli 144,000 ɔmɛ maa piɛɛ Yesu he kɛ ye matsɛ ngɛ hiɔwe.\nHebri Bi 4:15; 5:8\nYesu kɛ nimli 144,000 ɔmɛ maa nu wɔ sisi nɛ a maa le níhi tsuo nɛ gbaa wa nya.\nANƆKUALE 2: YESU MAA PEE NƆ YELƆ NƐ HI PE KULAA\n“E kɛ dami sane yemi maa kojo ohiatsɛmɛ.”—Yesaya 11:4\nMɛni he je nɛ e hi wawɛɛ kaa Mawu hla Yesu kaa Matsɛ Yemi ɔ nya Matsɛ ɔ?\nNyagbenyagbe ɔ, adesa nɔ yeli tsuo ma gbo, se Yesu lɛɛ e be gboe gblegbleegble. Ní kpakpahi tsuo nɛ Yesu maa pee ha wɔ ɔ maa hi si kɛ ya neneene.\nYesu ma nyɛ maa pee ní kpakpahi fuu pe bɔ nɛ adesa nɔ yelɔ ko ma nyɛ maa pee. Ke a bla he wami tsuo nɛ adesa nɔ yeli ngɛ ɔ, e sui he wami nɛ Yesu ngɛ ɔ. E yeɔ dami sane nɛ e mi mi sãa lɛ ngɛ nihi a he.\nANƆKUALE 3: MAWU MATSƐ YEMI Ɔ MAA HYƐ KONƐ A PEE MAWU SUƆMI NYA NÍ\n“Mawu nɛ ngɛ hiɔwe ɔ maa to matsɛ yemi ko sisi, nɛ e se be poe gblegbleegble.”—Daniel 2:44\nMɛni Matsɛ Yemi ɔ pee momo? Mɛni e maa pee hwɔɔ se?\nBenɛ a wo Yesu Matsɛ ngɛ jeha 1914 ɔ mi ɔ, pee se ɔ, e sake Satan kɛ je hiɔwe ba fɔ zugba a nɔ. Enɛ ɔ he je nɛ amanehlu ngɛ zugba a nɔ tsuo ɔ nɛ.\nFiɛlɔ 8:9; Kpojemi 16:16\nNgɛ Harmagedon ta a mi ɔ, Mawu Matsɛ Yemi ɔ ma kpata adesa nɔ yemi ɔmɛ tsuo a hɛ mi, ejakaa a yi mi wa, nɛ a fiaa adesahi ojo.\nE ma kpata nihi nɛ a maa ya nɔ maa hi yayami pee ɔ a hɛ mi.\nKe Mawu Matsɛ Yemi ɔ bɔni zugba a nɔ yemi ɔ, hiɔ kɛ gbenɔ se maa po, nɛ adesahi tsuo maa wo Mawu biɛ ɔ hɛ mi nyami.